b'\n_START_ARTICLE_\nDub\n_START_SECTION_\nVarhaisajat\n_START_PARAGRAPH_\nVuonna 1967 Jamaikalla DJ Ruddy Redwood "Supreme Ruler Of Sound" -sound systemist\xc3\xa4 l\xc3\xa4hetti sattumalta reggae-kappaleen ilman laulua er\xc3\xa4\xc3\xa4seen dancehalliin. Levy oli painettu huonosti ja oli suunnaton yll\xc3\xa4tys, ett\xc3\xa4 kaikesta huolimatta yleis\xc3\xb6 oli sille eritt\xc3\xa4in vastaanottavainen. DJ otti yhteytt\xc3\xa4 Duke Reidiin, joka oli Jamaikan t\xc3\xa4rkein levytuottaja ja omisti Treasure Isle -levy-yhti\xc3\xb6n. Reid p\xc3\xa4\xc3\xa4tti julkaista kaikkien vinyylisinglejen B-puolilla reggaen instrumentaaliversioita._NEWLINE_Jonkin aikaa my\xc3\xb6hemmin King Tubby -nimell\xc3\xa4 paremmin tunnettu levytuottaja ja \xc3\xa4\xc3\xa4nitarkkailija Osbourne Ruddock kiinnitti huomiota Reidin ideaan. King Tubby halusi kasvattaa basso&rumpu-parin osuutta musiikissa ja h\xc3\xa4ivytt\xc3\xa4\xc3\xa4 laulua kaiun avulla. King Tubby p\xc3\xa4\xc3\xa4tti lis\xc3\xa4t\xc3\xa4 musiikkiin tehosteita (basson kyll\xc3\xa4st\xc3\xa4minen, heijastukset, kaiku, phaser). Dub-musiikin voidaan katsoa syntyneen vuonna 1968._NEWLINE_Tyyli kehittyi Jamaikalla King Tubbyn studiolla. My\xc3\xb6hemmin mukaan tuli my\xc3\xb6s muita levytuottajia ja \xc3\xa4\xc3\xa4nitarkkailijoita, kuten Lee "Scratch" Perry, Bunny Lee ja Errol Thompson. Jokainen heist\xc3\xa4 lis\xc3\xa4si oman esitystapansa musiikkiin, joten dub-musiikkiin ilmestyiv\xc3\xa4t musiikilliset kokeilut, jotka ovat nyky\xc3\xa4\xc3\xa4n t\xc3\xa4rke\xc3\xa4 osa lajityyppi\xc3\xa4. Esimerkkin\xc3\xa4 voidaan mainita Augustus Pablo ja h\xc3\xa4nen taikamelodikansa sek\xc3\xa4 The Aggrovators, King Tubbyn studioyhtye. Dub-musiikista tuli Jamaikan sound systemien yleisint\xc3\xa4 musiikkia 1970-luvulla._NEWLINE_Tuottajien lis\xc3\xa4ksi laulajat antoivat oman lis\xc3\xa4ns\xc3\xa4 dub-musiikille: n\xc3\xa4in syntyi rub-a-dub. Prince Far I, Tappa Zukie sek\xc3\xa4 I-Roy ryhtyiv\xc3\xa4t laulamaan sound systemin kanssa. Rub-a-dub kehittyi raggamuffin-tyyliksi 1980-luvun alussa.\n_START_SECTION_\nHer\xc3\xa4\xc3\xa4minen Euroopassa\n_START_PARAGRAPH_\nDub rantautui Eurooppaan jamaikalaisten maahanmuuttajien tuomien "dub platien" muodossa. Samaan aikaan, kun raggamuffinia jo kuunneltiin dubin syntysijoilla, dubista kiinnostuttiin Englannissa. Jah Shaka suunnitteli ensimm\xc3\xa4isen englantilaisen sound systemin 1970-luvun lopussa._NEWLINE_\xc3\x84\xc3\xa4nitarkkailijoiden uutta sukupolvea edustavat Prince Jammy ja Scientist. He molemmat olivat olleet King Tubbyn oppilaita Jamaikalla. He moninkertaistivat dub-musiikin tehot taajuuskorjaimella. Pian ilmaantui toinen kuuluisuuteen noussut \xc3\xa4\xc3\xa4nitarkkailija, Mad Professor: ensimm\xc3\xa4inen dub-musiikin tekij\xc3\xa4, joka ei ollut Jamaikalta. Vuonna 1979 h\xc3\xa4n perusti oman levy-yhti\xc3\xb6ns\xc3\xa4, Ariwan. Lis\xc3\xa4ksi 80-luvulla n\xc3\xa4ki p\xc3\xa4iv\xc3\xa4nvalon rockers-rytmi, josta muistetaan Sly & Robbie. T\xc3\xa4m\xc3\xa4 edelleen johti steppers-rytmiin 90-luvulla._NEWLINE_Eurooppalaiset alkoivat kiinnostua dub-musiikista. Punk-yhtyeet jakoivat n\xc3\xa4ytt\xc3\xa4m\xc3\xb6n jamaikalaisten muusikoiden ja sound systemien kanssa. Sex Pistols, The Stranglers ja The Clash kirjoittivat joitakin dub-kappaleita. T\xc3\xa4rke\xc3\xa4t tapahtumat laajentuivat "Punk Reggae Partyiksi". Vuonna 1980 Adrian Sherwood loi levy-yhti\xc3\xb6n On-U sound. Adrian Sherwood oli ensimm\xc3\xa4inen eurooppalainen dubin tuottaja. Uusi raja ylittyi j\xc3\xa4lleen dub-musiikissa. Adrian Sherwood esitti jamaikalaisia, mutta etenkin omaa musiikkiaan ja englantilaisia dub-yhtyeit\xc3\xa4, joista Dub Syndicate on maineikkain.\n_START_SECTION_\nDubin nousu\n_START_PARAGRAPH_\n1990-luku toi mukanaan Eurooppaan dubin r\xc3\xa4j\xc3\xa4hdysm\xc3\xa4isen suosion ja sen tekemisen kasvun. Uuden teknologian my\xc3\xb6t\xc3\xa4 lukuisat kotistudiot loivat uutta musiikkia ja saavuttivat kuuluisuutta. Dub-musiikki antoi my\xc3\xb6s vaikutteita muille musiikkityypeille, varsinkin elektroniselle musiikille._NEWLINE_Englantilaiset dub-yhtyeet kehittiv\xc3\xa4t musiikkilajia kiivaammaksi ja radikaalimmaksi k\xc3\xa4ytt\xc3\xa4m\xc3\xa4ll\xc3\xa4 \xc3\xa4\xc3\xa4nip\xc3\xb6yti\xc3\xa4, rumpukoneita ja syntetisaattoreita. Yhtyeet ammensivat dubiin piirteit\xc3\xa4 hip-hopista, house-musiikista ja drum\'n\'bassista. Aikakauden keskeisimm\xc3\xa4t yhtyeet olivat Iration Steppas, Zion Train, The Disciples ja The Rootsman. Mick Harris, Napalm Death -yhtyeen rumpali, kehitti industrial-dubin ja perusti oman yhtyeens\xc3\xa4 Scornin. Iso suunnann\xc3\xa4ytt\xc3\xa4j\xc3\xa4 oli Fatboy Slimin kirjoittama Beats Internationalin hitti "Dub Be Good to Me", joka vietti nelj\xc3\xa4 viikkoa brittilistan ykk\xc3\xb6sen\xc3\xa4 helmikuussa 1990._NEWLINE_Saksassa syntynyt "dub ambient" perustui The Orb -yhtyeen musiikkiin. \xc3\x84\xc3\xa4ni on minimalistinen r\xc3\xa4tin\xc3\xb6iden ja muiden h\xc3\xa4iri\xc3\xb6jyrin\xc3\xb6iden t\xc3\xa4ytt\xc3\xa4m\xc3\xa4. Dub ambient -tyyli\xc3\xa4 edustaa esimerkiksi berliinil\xc3\xa4inen yhtye Pole._NEWLINE_Ranskassa perinteiset soittimet ja koneet sekoittuivat. Yhtyeet ammensivat ideoita reggaesta, breakbeatista, hip-hopista, drum\'n\'bassista ja rockista, mutta my\xc3\xb6s heimomusiikki, it\xc3\xa4mainen musiikki ja intialainen musiikki toimivat inspiraation l\xc3\xa4hteen\xc3\xa4. Kuuluisimpia ranskalaisia yhtyeit\xc3\xa4 ovat High Tone, Zenzile, Improvisators Dub, Brain Damage ja EZ3kiel.'